**Ilmoitus 1/2014 kirkolliskokoukselle**

**Kansliapäällikkö**

**Asianro 2010-00633**

**KIRKON PALVELUKESKUKSEN TOIMIPISTEVERKON UUDELLEEN ARVIOINTI**

Kirkkohallituksen täysistunto päätti 1.4.2014 Kirkon palvelukeskuksen johtokunnan esityksestä, että palvelukeskuksen toimipisteiden perustamisesta Lahteen ja Kuopioon luovutaan.

Tausta:

Kirkkohallituksen täysistunto päätti Kirkon palvelukeskuksen toimipisteiden sijainnista alun perin kokouksessaan 22.2.2011. Ensimmäisen toimipisteen sijaintipaikaksi ja samalla päätoimipaikaksi valittiin Oulu, seuraavien toimipisteiden sijaintipaikoiksi Lahti ja Kuopio ja ruotsinkielisen toimipisteen sijaintipaikaksi Porvoo.

Toimipisteiden valinnassa käytettiin kirkkohallituksen virastokollegion asettaman toimipiste- ja pilotointiryhmän valmistelemia toimipaikan valinnan kriteereitä ja mittareita (henkilöstönäkökulma: painokerroin 60 %, toimintaympäristö: painokerroin 30 % ja toimitilat: painokerroin 10 %).

Toimipaikkavaihtoehtojen pohdinnassa hyödynnettiin myös syksyllä 2010 tehdyn kyselyn tuloksia seurakuntien taloushallinnon henkilöstön halukkuudesta siirtyä työskentelemään Kirkon palvelukeskuksen toimipisteisiin. Lisäksi tarkastelussa olivat vuositason kustannukset koko kirkon sekä palvelukeskuksen näkökulmasta (rekrytointi-, palkka- ja tilakustannukset).

Kirkon palvelukeskus aloitti toimintansa Oulun toimipisteessä 1.6.2011. Oulun toimipisteen vuokrasopimus tehtiin kesäkuussa 2011 ja palvelutuotanto käynnistettiin 1.9.2012.

Kirkon palvelukeskuksen talousarvion 2013 tavoitteeksi asetettiin, että 1.9.2013 perustetaan toimipisteet Porvooseen ja Lahteen ja palvelutuotanto käynnistetään näissä toimipisteissä vuoden 2014 alusta. Lisäksi tavoitteena oli Kuopion toimipisteen perustaminen vuoden 2014 aikana. Suunniteltujen toimipisteiden perustamisen ajankohdat perustuivat sen hetkisiin tietoihin asiakkaiden siirtymisaikatauluista ja laskennallisiin kokonaisvolyymeihin.

Keväällä 2013 useampi suuri seurakuntatalous keskeytti asiakkaaksi siirtymisprosessin, minkä vuoksi niiden asiakkaaksi tuloa jouduttiin myöhentämään. Tämän johdosta palvelukeskuksen volyymit pienenivät niin paljon, että Kipan johtokunta joutui keskeyttämään Lahden toimipisteen perustamiseen liittyvät toimet. Samasta syystä Kipalla ei ollut mahdollisuutta jatkaa myöskään Kuopion toimipisteen perustamista.

Porvoon toimipisteelle vuokrattiin tilat 1.9.2013 lukien ja toimipisteeseen rekrytoitiin kuusi (6) henkilöä. Tällä hetkellä Porvoon tilojen käyttöaste on 40 %. Vuoden 2014 aikana tavoitteena on rekrytoida Porvooseen Kipan tarvitsema henkilöstö, jotta toimipisteen käyttöaste saadaan nousemaan 100 %:iin.

Yksi kriteeri toimipisteiden määrää päätettäessä oli, että palvelukeskukseen saadaan rekrytoitua henkilöstöä kirkon sisältä. Kirkon palvelukeskuksen rekrytointiin tehtiin heti alussa linjaus, jonka mukaan rekrytoinnit kohdennetaan kirkossa vakinaisessa palvelusuhteessa olevalle taloushenkilöstölle. Jos sisäisellä rekrytoinnilla ei ole saatu tehtäviä täytettyä, on hakuprosessi käynnistetty ulkoisella haulla.

Heta-hankkeen aikana syksyllä 2010 seurakuntiin tehdyn kyselyn perusteella Ouluun halukkaiksi hakijoiksi ilmoittautui 64, Lahteen 48 ja Kuopioon 56 henkilöä. Nyt on selvää, että kyselyn tuloksen mukainen halukkuus tulla palvelukeskukseen töihin ei ole toteutunut. Vuoden 2013 lopussa Kipan Oulun toimipisteen henkilöstömäärä oli 95. Tästä määrästä Oulun toimipisteeseen on saatu rekrytoitua seurakunnista 12 työntekijää. Porvoon toimipisteeseen saatiin palvelupäällikkö rekrytoitua seurakunnasta, mutta yhtään hakijaa prosessityöhön ei saatu seurakunnista.

Toimipisteverkon uudelleen arvioinnin syyt

Kuten edellä on todettu, eräiden suurten asiakkaiden asiakkaaksi tulon siirtyminen pakotti Kipan johtokunnan lykkäämään Lahden ja Kuopion toimipisteiden perustamista. Samalla käynnistyi periaatteellisempi pohdinta uusien toimipisteiden perustamisen tarpeellisuudesta ja mielekkyydestä muuttuneessa toimintaympäristössä.

Olennaisimmat toimintaympäristön muutokset ovat seuraavat:

1. Kipan henkilöstötarve tavoitetilassa on olennaisesti pienempi kuin alkuperäisessä suunnitelmassa oli arvioitu. Alkuperäisessä suunnitelmassa palvelukeskuksen henkilöstömääräarvio tavoitetilassa oli 225. Todellisuudessa Kipan tavoitetilan henkilöstömäärä tulee olemaan 130–150. Lahden ja Kuopion toimipisteiden koko jäisi alkuperäistä suunnitelmaa oleellisesti pienemmäksi. Tuottavuuden ja palvelukeskuksen toiminnallisuuden vuoksi ei ole järkevää jakaa toimintaa kovin pieniin toimipisteisiin.
2. Kipaan on hakeutunut merkittävästi vähemmän työntekijöitä seurakunnista verrattuna alkuperäiseen suunnitelmaan. Henkilöstönäkökulman painoarvo oli toimipistekriteereissä korkein eli 60 %. On selvää, että seurakunnista ei saada rekrytoitua henkilöstöä Kipaan odotetulla tavalla ja useiden perustettavien toimipisteiden alkuperäinen kirkon sisäinen työllistämistavoite ei toteudu. Lahden ja Kuopion toimipisteiden perustamisella ei siten ole odotettua kirkon kokonaiskustannuksia vähentävää vaikutusta.
3. Seurakuntien ja kirkon taloustilanteen heikkeneminen. Kipan laina kirkon keskusrahastolta siirtymäkaudella on kasvanut mm. suurten seurakuntayhtymien asiakkaaksi tulon lykkääntymisen johdosta. Kipan on syytä tarkastella kulurakennettaan kriittisesti tilanteessa, jossa myös seurakuntien talous on kiristymässä. Mikäli Lahden ja Kuopion toimipisteitä ei perusteta, kiinteissä kustannuksissa saataisiin merkittäviä jatkuvia säästöjä sekä myös kustannustehokkuutta keskitetymmällä palvelukeskusmallilla. Kirkon palvelukeskuksen johtokunnan saaman selvityksen perustella voidaan todeta, että jos Lahden ja Kuopion toimipisteitä ei perusteta, muodostuu vuositason säästöiksi 320 000 €.

Edellä esitetyistä syistä kirkon palvelukeskuksen johtokunta päätyi siihen, että uusien toimipisteiden perustaminen ei ole Kipan eikä kirkon kokonaisedun mukaista. Tästä syystä se esitti kirkkohallituksen täysistunnolle, että Lahden ja Kuopion toimipisteiden perustamisesta luovutaan. Kirkkohallituksen täysistunto päätti yksimielisesti 1.4.2014 istunnossaan luopua mainittujen toimipisteiden perustamisesta.

Helsingissä 10.4.2014

Jukka Keskitalo